tomron87/hebrew-wikipedia-sentences-corpus huggingface dataset:
בנוסף יכול להגרם דיכוי של מרכזי הנשימה וקומה על ידי העלייה החריפה בריכוז החומצה האורית בדם.
הסכנה העיקרית ברבדומיוליזיס היא לכליות, בהן מתחיל להתפתח נמק חריף של האבוביות (ATN Acute Tubular Necrosis), מצב בו הרעלנים ששוחררו לדם גורמים תוך כדי סינונם בנפרונים שבכליות, למוות של תאים באבובית הכליה.
בעקבות ה-ATN מתחילה להתפתח אי ספיקת כליות חריפה, שהיא הסיבוך המסוכן ביותר של רבדומיוליזיס ונמצאת ב-30% מהמקרים.
ניתן לזהות את התהליך הפאטולוגי על ידי מיוגלובינוריה, מצב בו מופרשת כמות גדולה של מיוגלובין בשתן.
המיוגלובינוריה מעידה באופן כמעט חד משמעי על ראבדומיוליזיס.
מיוגלובין משמש בתא השריר למאגר חמצן, על ידי קשירת חמצן למולקולת ה-הם, בדומה להמוגלובין.
המיוגלובין דולף אל מחזור הדם בכמות גדולה בעת הרס רקמת השריר, אך הוא מסולק בשתן במהירות גדולה יחסית.
מצב בו קיים ריכוז גבוה של מיוגלובין בנפרונים הוא מסוכן.
מתחיל תהליך של הרס וסתימת הנפרונים על ידי מולקולות המיוגלובין שגורם ל-ARF.
בעקבות אי ספיקת הכליות מתחילה להיווצר חמצת שיכולה להביא להידרדרות שאר מערכות הגוף.
הפרעות אלקטרוליטריות, ובראשן עלייה באשלגן וירידה בסידן במחזור הדם יכולות לגרום להפרעות קצב לבביות ואף לדום לב.
כתוצאה מחוסר השליטה על מעבר החומרים דרך ממברנת תאי השריר.
בנוסף תיווצר חמצת מטבולית, כתוצאה מהפרשת החומצות מהתאים והפגיעה בתפקוד האנזימים שנפגע מחוסר באנרגיה.
קרישה תוך-כלית מפושטת (DIC - Disseminated Intravascular Coagulation), מצב שבו מערכת הקרישה של הדם מאבדת את תפקודה התקין.
קיימת אצל 46% מהמקרים ומתבטאת בטרומבוזה ודימומים.
שכיחות הDIC גבוהה בראבדומיוליזיס בעקבות הפעלה של מערכת המשלים על ידי חומרים שמשתחררים מתוכן תאי השריר אל מחזור הדם.
היפוולמיה, כתוצאה מדימום וספיחה של הנוזלים מהדם לתאי השריר הנקרוטיים, בעקבות הרס הממברנה בתאים.
סיבוך נפוץ של ראבדומיוליזיס הוא תסמונת מדור – עליה ידובר בהמשך.
בבית החולים ניתן לזהות את הראבדומיוליזיס על ידי בדיקות כימיה בדם ובשתן.
עלייה ברמת ה-CPK בדם לרמה של פי 5 ויותר מהערך הפיזיולוגי היא מדד לזיהוי ראבדומיוליזיס.
רמת ה־CPK בדם יכולה להגיע ל-1,000 IU ויותר.
CPK (creatine phosphokinase), הוא אנזים שקשור לתהליך הנשימה האנאירובית בעיקר בתאי שריר.
כאשר נגרם נזק לממברנת התא, נוצרת דליפה של האנזים אל מחזור הדם ובעקבותיה עליה ברמתו בדם.
ניתן לקבוע על פי סוג האיזואנזים שרמתו עולה האם הפגיעה היא בשריר הלב (CPK MB), או בשריר שלד (CPK MM).
האנזים CPK MM הוא כ־98% מסך ה־CPK בדם והאנזיםCPK MB הוא כ-2% מסך אנזימי ה־CPK בדם.
שינוי במאזן האחוזים ועליה ברמת סך כל ה־CPK בדם, הם מדדים לאבחון פגיעת שריר ומיקומה כפגיעה בשריר שלד או בשריר הלב.
ישנו מצב שבו ניתן לחשוד בחולה קרדיאלי כנפגע של ראבדומיוליזיס.
מצב זה מתקיים כאשר חולה הגיע לאחר החיאה, במהלך ההחיאה נוצר נזק לשרירים האינטרקוסטאליים וכך בנוסף להפרשת CPKMB נוצרה גם הפרשת CPKMM מרובה.
2. שינויים במאזן האלקטרוליטים בדם הם מדד נוסף לזיהוי ראבדומיוליזיס:
היפרקלמיה, כתוצאה מהאשלגן שבורח מהתאים כאשר ממברנת התא נהרסת.
היפוקלצמיה, כתוצאה מספיחת הסידן לשרירים שיוצאת מכלל שליטה.
היפונטרמיה, כתוצאה מספיחת הנתרן שאינה תלויה עוד במשאבות ותעלות הנתרן-אשלגן בתאי השריר, שאינן מתפקדות.
היפראוריצמיה, שהיא עליה ברמת החומצה האורית בדם, דבר המעיד על תהליך פירוק השריר.
4. כמו כן, תמצא גם עליה ברמת האנזימים LDH, GOT ו־CA3, אשר מעידה על הרס התאים והפרשתם לדם בצורה מוגברת.
5. מיוגלובינוריה הוא מדד חשוב לזיהוי ראבדומיוליזיס.
ניתן לזהות את המיוגלובינוריה בבדיקת כימיה בשתן.
כאשר ריכוז המיוגלובין בשתן עולה על ng/ml 250 וקיימת פיגמנטאוריה (צבע השתן הוא כהה ושחרחר) בהיעדר המוגלובין ואריתרוציטים בשתן.
כשכל הנתונים מתקבלים במקביל זהו צירוף הסממנים הברור ביותר לקיום מיוגלובינוריה.
הטיפול מתמקד בעיקר במתן נוזלים אגרסיבי לטיפול בהיפוולמיה, וכדי "לשטוף" את הכליות מהמיוגלובין.
בנוסף יש צורך במתן משתנים כדי להוסיף לפעילות ה"ניקוי" של הגוף ומערכת השתן מהרעלנים והמיוגלובין ובכך למנוע אי-ספיקת כליות וקריסת מערכות.
מתן ביקרבונט כדי להבסיס ולתקן את מאזן החומציות בגוף, דבר שבנוסף להיותו שומר על הומאוסטזיס גם מקל ומזרז את פעילות הכליות.
יש צורך גם בטיפול לתיקון אלקטרוליטרי, בהתאם לנזק שנמצא בבדיקות כימיה בדם: מתן קלציום לתיקון ההיפוקלצמיה, מתן אינסולין ואינהלציות של ונטולין כדי לתקן את ההיפרקלמיה על ידי ספיחת האשלגן לתאים.
ואם התיקון לא מספיק אפקטיבי או שהמצב הוא קשה במיוחד, ניתן גם לספק תיקון אלקטרוליטרי על ידי דיאליזה.
מעבר לכך, במידה וקיימת תסמונת מדור יש צורך בתיקון כירורגי.
ברוב המקרים הנזק הפיך ונרפא ספונטנית לאחר ימים או שבועות.
תִּמְנֵת חֶרֶס (או תִּמְנַת סֶרַח) הוא יישוב מקראי בהר אפרים, המתואר במקרא כמקום מגוריו וקבורתו של יהושע בן נון.
יש המזהים אותו עם הכפר הפלסטיני כיפל חארת', הממוקם כקילומטר צפונית מערבית לעיר אריאל, סמוך לכביש חוצה שומרון.
הוא גם מזוהה עם ח'רבת תִּבְּנֶה, שנמצאת כקילומטר מערבית ליישוב נווה צוף (חלמיש).
העיר נכללה בתחום נחלת שבט אפרים וניתנה על ידי עם ישראל ליהושע בן נון, כאמור:
יהושע בן-נון התגורר בתמנת חרס עד יום מותו ואף נקבר במקום:
לפי המסורת היהודית גם קבריהם של כלב בן יפונה ואביו של יהושע, נון, נמצאים במקום, ועד היום משמשים כמקום עלייה לרגל.
מקור השם "תמנת סרח" הוא שיבוש שמו המקורי של המקום "תמנת חרס".
לדעת חוקרי המקרא, השיבוש נבע בעיקרו מכוונת הגנאי של סופר המקרא, מפני שהשם המקורי נשמר ככל הנראה מהיישוב הכנעני שקדם לתקופתו של יהושע ורמז על פולחן השמש ("חרס" היא שמש) במקום, טרם התנחלות השבטים.
על פי פירוש רש"י ליהושע, על קברו של יהושע הועמדה תמונת שמש.
במדרש בראשית רבתי על מובאים דברים דומים אך הם אינם כתובים מפורשות.
תמסח הוא כלי רכב אמפיבי לצליחה שפותח עבור נאט"ו ופעל בשנים 1963–1997. תוכנן על ידי הגנרל הצרפתי ז'אן ז'ילואה (Jean Gillois) ויוצר על ידי החברה הגרמנית EWK.
בשנת 1971 הכלי נרכש על ידי צה"ל, וכונה "תמסח", שופץ והוכנס לכשירות מבצעית.
במלחמת יום הכיפורים נודע לתמסחים תפקיד חשוב בצליחת תעלת סואץ, והם היו הראשונים שהצליחו להעביר טנקים לצד המערבי של התעלה.
הז'ילואה תוכנן על ידי הגנרל הצרפתי ז'אן ז'ילואה (Jean Gillois) ונקרא על שמו.
הכלי יוצר על ידי החברה הגרמנית EWK והיה בשימוש צבאות נאט"ו.
משקלו הוא 26.9 טון, והוא בעל מנוע דיזל ולו 220 כוחות סוס.
לז'ילואה גלגלים לתנועה ביבשה ומדחף לתנועה במים.
הכלי מסוגל לנסוע במהירות של 50 קמ"ש ביבשה ובמהירות של עד 15 קמ"ש במים.
4 אנשי צוות מפעילים את הכלי.
מיד לאחר מלחמת ששת הימים היה ברור לישראל כי היא זקוקה לאמצעי לצליחת תעלת סואץ, למקרה שבו תתפתח מלחמה בדרום, אך עקב אמברגו על אמצעי צליחה היא לא יכלה לרכוש אמצעי צליחה תקניים.
בתחילת 1971 לאחר שנתברר שאין לנאט"ו צורך בכלים האמפיביים, והם החלידו והפכו לגרוטאות ביערות ולמטרות ירי, רכשה ישראל מגרמניה 62 תמסחים במצב פיזי ומכני ירוד, במחיר של 340 אלף דולר ליחידה.
התמסחים הועברו לישראל במבצע סודי ועברו שיפוץ מקיף בחברת "מרכבים" ליצור אוטובוסים.
19 התמסחים ששופצו והושמשו לא הספיקו לגישור התעלה, ואפשר היה לעשות בהם שימוש רק כדוברות בודדות, או כמעבורות.
מערכת הצליחה מורכבת משלושה או יותר כלי רכב המתחברים תוך ציפה במים לדוברה אחת.
דוברה המורכבת מ–6 כלי "תמסח" מסוגלת לשאת 2 טנקים כבדים במעמס של כ–120 טון.
בשנת 1968 החל חיל ההנדסה הישראלי להכשיר צוותים שיתפעלו את אמצעי הצליחה ולפתח עבורן תורת לחימה.
הוקם גדוד צליחה אמפיבי 634 שהיה גדוד מוקטן המותאם למספר הכלים ששוקמו במרכבים ונקלטו בצה"ל.
כבר מתחילת 1968 החל חיל ההנדסה להתאמן בכנרת ומאוחר יותר, בחורף 1972, ערך תרגיל בסכר הרואיפה (ליד אבו עגילה במזרח סיני), שם נוצל מקווה המים שנוצר בעקבות הגשמים לדימוי תעלת סואץ, ותורגל מערך הצליחה ובכללו התמסחים בשילוב כוחות שריון, ושולבו בתוכניות הלחימה של חילות ההנדסה והשריון.
בתחילת 1973 הורה המטכ"ל, בהמלצת סגן הרמטכ"ל, ישראל טל, על הפסקת שיפוץ והשמשת התמסחים והתקציב שנחסך הועבר לפיתוח גשר הגלילים.
בכך הפכו התמסחים לחלופה הנחותה מבחינת אמצעי הצליחה של צה"ל.
שלושה ימים אחרי פרוץ מלחמת יום הכיפורים הועברו התמסחים מחוף אמנון בצפון הכנרת לבסיס טסה בצפון סיני, מרחק 34 קילומטרים מהתעלה.
לאחר שהחלופות המועדפות על חיל ההנדסה במבצע אבירי לב לצליחת התעלה - גשר הגלילים וגשר הדוברות נשברו ונתקעו בנתיבים הפקוקים ולא הגיעו לאזור הצליחה במועד, הופעלו ב-15 באוקטובר התמסחים ונעו מצפון לציר "עכביש" אל עבר נקודת הצליחה.
18 הכלים לוו על ידי פלוגת שריון מחטיבה 421. ב-04:00 בבוקר 16 באוקטובר הגיעו הכלים לשפת תעלת סואץ.
עד 06:30 הם התחברו לשתי דוברות שהיו יכולות להוביל שני טנקים כל אחת ולדוברה שלישית שהייתה מסוגלת להעביר טנק אחד.
התמסחים העבירו את גדוד השריון הראשון (גדוד 264 מחטיבה 421) שמנה 21 טנקים, לגדה המערבית של תעלת סואץ והיווה ראש גשר להמשך פעולות הצליחה.
כוח שריון זה אף השמיד שני בסיסי טילי נ"מ ואיפשר פעולה של חיל האוויר באותה גזרה.
במהלך הצליחה הגדולה נעשה בהם שימוש רב, לצד שימוש בגשר הדוברות.
במהלך הצליחה נפגעו מרבית הדוברות מירי ארטילרי ומתקיפות מטוסים מצרים.
יעקב (ג'קי) אבן, סגן מפקד אוגדה 143 במלחמת יום הכיפורים, כתב אודות ה"תמסחים":
"תמר" הוא שדה גז טבעי וקונדנסט הנמצא בים התיכון, בתחום המים הכלכליים של מדינת ישראל, כ-90 קילומטרים מערבית לחיפה ובעומק 1,700 מטרים מתחת לפני הים.
השדה התגלה בינואר 2009, ועד סוף 2019 היה שדה הגז הטבעי היחיד הפעיל בישראל.
הוא מזרים גז בהיקף של כ-10 מיליארד מטר מעוקב בשנה.
חברת דלק אנרגיה מעריכה כי סך כמות הגז שניתן להפיק ממאגר "תמר", כולל עתודות גז מוכחות ועתודות גז סבירות (בסיכוי של 50 אחוזים), מגיע ל-281 מיליארד מטר מעוקב (BCM).
בתוך שטח רישיון "תמר" גם התגלה מאגר נוסף קטן יותר, שנקרא "תמר דרום מערב" (TSW), שסך עתודות הגז המוכחות והסבירות בו מוערכות בכ-26 BCM, כך שסך עתודות הגז הסבירות להפקה בשטח הרישיון עומדות על 307 מיליארד מטר מעוקב.
הגאולוג יוסי לנגוצקי בחר את מיקום האתר וקרא לו על שם נכדתו הבכורה, תמר.
מודל החיפוש של לנגוצקי ובריטיש גז התמקד במבנה ימי גדול - מלכודת קמר, בעומק של קילומטר עד שניים, שמתחתיו, בעומק של כ-4 קילומטר, הוערך כי ייתכן שימצא גז טבעי כלוא.
מהיתר החיפוש הראשוני ועד גילוי המאגר
ההיתר לחיפושי נפט וגז בשטח 12.000 קמ"ר, שכיסה את מרבית הים התיכון העמוק הישראלי, "היתר גל", ניתן לחברת בריטיש גז ביוני 1999.
ב-31 בדצמבר 2000 הומרו חלק משטחי ההיתר שנחשבו לבעלי פוטנציאל גבוה בשישה רישיונות חיפוש, כאשר בריטיש גז צירף לרישיונות שלוש חברות ישראליות – "משאב"/"כלל", מפעלים פטרוכימיים בישראל, ודור כימיקלים.
תוך שנה, משאב עזבה את השותפות והצטרפו STX, ישראמקו, דור גז, וגרנית הכרמל.
שותפות STX הייתה שותפות בין הגאולוג יוסי לנגוצקי לבין איש העסקים בני שטיינמץ.
גרנית הכרמל ומפעלים פטרוכימיים לישראל נטשו את המיזם בשנת 2004.
במהלך 2001 הזמינה בריטיש גז מחקר סייסמי שגילה את מבנה "תמר".
בהמשך בריטיש גז תכנן את פרוספקט "תמר 1" כולל קביעת נקודת הציון המומלצת לקידוח, התוכנית ההנדסית-לוגיסטית של הקידוח, תכנון תקציבי, כמו גם את מפרט מערכת הולכת הגז מהשדה לחוף.
במקביל סוכמו גם עיקרי פרוספקט "דלית 1".
בסוף 2002, הקבוצה החליטה לקדם את קידוח החיפוש ב-"תמר", בעלות שהוערכה בכ-40 מיליון דולר.
לפי הנחיות שהקבוצה קיבלה מהממונה על הנפט ב-2002, קידוח החיפוש היה צריך להתחיל עד לספטמבר 2003. בפברואר 2003, הממונה דחה את המועד האחרון לקידוח לדצמבר 2004 ובדצמבר 2004 האריך את המועד אחרון ליוני 2005.
למשך כל התקופה, בריטיש גז ניהלה משא ומתן עם חברת החשמל לאספקת גז מהמאגר אם תהיה תגלית.
נובל אנרג'י הצטרפה כמפעיל באוגוסט 2006 (אף היא ללא החזר הוצאות).
בשנת 2006 העניקה רונית קן פטור מהסדר כובל לחברות חיפוש הנפט והגז הטבעי נובל אנרג'י, דלק, ישראמקו ואלון גז, לשותפות ברישיונות בהם נמצא מאגר הגז "תמר".
שדה הגז התגלה בינואר 2009, כעשור לאחר גילוי מאגר הגז הראשון בים, מאגר "נועה".
פיתוח השדה עד תחילת ההפקה
בשנת 2014 הפיק השדה 10 מיליארד מטרים מעוקבים (10 BCM) של גז טבעי.
המאגר מחובר בצינור יחיד, מוגבל בקיבולתו, לתחנת הקבלה באשדוד, ובהמשך צפויות השותפויות לבנות מדחסים שיאפשרו את הגדלת הקיבולת העוברת בצינור, עד לקצב שנתי של כ-12.5 BCM.
למערכת ההולכה מ-"תמר" צוואר בקבוק כיוון שהיא עוברת דרך הצנרת של מאגר "מרי-B" שיכולה להוליך רק 10 BCM של גז טבעי בעוד שהצנרת מ-"תמר" ל-"מרי-B" יכולה להוליך 12 BCM של גז טבעי.
לכן, ככל הנראה יתבצע אחסון של גז טבעי מ-"תמר" במבנה "מרי-B" שכבר התרוקן.
השלמת פרויקט המדחסים צפויה לאמצע שנת 2015. במהלך 2016 צפויה הרחבה נוספת של קיבולת הצינור.
מתוך כמות זו הופקו כבר 13 מיליארד מטרים מעוקבים, כך שסך העתודות שנותרו ב-"תמר" עצמה (ללא "תמר דרום מערב") עמדה באוקטובר 2015 על 268 מיליארד מטרים מעוקבים.
על פי דוחות כספיים שפרסמה חברת נובל אנרג'י לשנת 2014, עלות החיפוש, הפיתוח וההפעלה של קידוח "תמר" עומדת על 1.3 דולר ליחידת חום, בעוד המחיר הממוצע של מכירת יחידת חום הוא 5.75 דולר.
ולעומת מחיר של 2.47 דולר ליחידת חום שגבתה שותפות ים תטיס (בה היו גם שותפות נובל אנרג'י וקבוצת דלק) ממאגרי מַָרִי-B ונועה.
בחצי הראשון של שנת 2016 הגיעו הכנסות המדינה מתמלוגי "תמר" ל-392 מיליון ש"ח.
בספטמבר 2017 בערב ראש השנה אירעה תקלה בעקבות סדק באסדה שבעקבותיה פחתה הזרמת הגז והוכרז על שעת חירום במשק ותחנות הכוח של חברת החשמל נדרשו לשימוש רב יותר בפחם וסולר.
בחודש יוני 2016 מכרה נובל אנרג'י כ-4% מהזכויות בתמר להראל השקעות וקרן תשתיות ישראלי בתמורה ל–370 מיליון דולר לפי שווי של 12.3 מיליארד דולר לתמר.
בחודש מאי 2017 הושלם הליך המיזוג, שבו אבנר חיפושי נפט נקלטה לתוך דלק קידוחים (שתי השותפויות הם בשליטת קבוצת דלק), והחל מהלך של מכירת הזכויות בתמר בהתאם למתווה הגז, שבו התחייבה קבוצת דלק למכור עד 2021 את מלוא זכויותיה (31.25%) במאגר, כחלק מהניסיון להגביר את התחרות בענף.
ביולי 2017 השלימה דלק קידוחים מכירה בבורסה של 9.25% מהזכויות בתמר (באמצעות חברה חדשה שהוקמה בשם תמר פטרוליום), ונותרו לה לממש עוד 22% אחוזים נוספים.
בינואר 2018, רכשה תמר פטרוליום 7.5% מאחזקות נובל אנרג'י במאגר תמר.
בספטמבר 2021 חתמה דלק קידוחים על הסכם למכירת שארית אחזקותיה (22%) למובאדלה פטרוליום מאבו דבי תמורת 1.05 מיליארד דולר.
כשנה לאחר מכן, המיליארדר אהרון פרנקל, שהיה חלק מעסקת הרכישה שביצעה מובאדלה ב-2021, מימש את האופציה שהייתה לו לרכישת חצי מהמניות (11% מהמאגר) תמורת 525 מיליון דולר, וכן את כלל התזרים מהמאגר מראשית 2021 ועד למועד הקובע להעברת הזכויות, שהוערך בעוד כ־75 מיליון דולר.
במרץ 2024, פרנקל רכש 3.5% נוספים במאגר תמר מאוורסט (שותפות של חברת הביטוח הראל וקרן תש"י) תמורת כ-970 מיליון שקל (272 מיליון דולר), מה שמשקף למאגר שווי של כ-32 מיליארד שקל (כ-8.5 מיליארד דולר).
עם הרכישה, אחזקתו הישירה של פרנקל במאגר תמר עלתה לכ-14.5%.
בנוסף, הוא מחזיק בכ-25% ממניות תמר פטרוליום, שמחזיקה בעצמה ב-16.75% ממאגר תמר, מה שמוסיף לו כ-4.2% נוספים.
ביולי 2020 הופיעה אסדת תמר במקום השמיני ברשימת המפעלים המזהמים לשנת 2018 שפרסם המשרד להגנת הסביבה.
ב-12 במאי 2021 מסרה חברת שברון כי השביתה את פעילות האסדה בהתאם להנחיות שהתקבלו ממשרד האנרגיה, לאור אירועי העימותים בגבול ישראל–רצועת עזה.
חמאס ניסה לפגוע באסדת הגז כמה פעמים, אך ללא הצלחה.
לדברי בכירים במערכת הביטחון, ספינות טילים ומערכות הגנה מאבטחות את האסדה.
ב-9 באוקטובר 2023 הושבתה האסדה פעם נוספת עקב מלחמת חרבות ברזל, ופעילותה חודשה ב-12 בנובמבר.
בלבנון הועלו טענות כי חלקו של שדה הגז הטבעי שהתגלה מול חופי ישראל, עשוי להימצא בתחום המים הכלכליים של לבנון.
מספר גורמים הביאו לעיכוב פיתוח "תמר".
התנגדות של הארגונים הירוקים לחיבור ישיר וקצר בצפון הארץ, ועיכובים בציפייה להחלטת ועדת ששינסקי שהוקמה על מנת לבחון את נטל המס הראוי על הפקת נפט וגז טבעי בישראל.
במרץ 2012 חתמו חברת החשמל לישראל והשותפות בשדה "תמר" על הסכם לאספקת גז טבעי מהשדה למשך 15 שנה, בהיקף המוערך בכ-14 עד 23 מיליארד דולר, במחיר של 5.2–5.3 דולרים למיליון BTU.
לקוחות נוספים שאיתם נחתמו הסכמים לאספקת גז מהשדה הם דליה אנרגיות, נייר חדרה, מכתשים ונשר מפעלי מלט ישראליים.
בחודש נובמבר 2012 הכריז הממונה על ההגבלים העסקיים דיויד גילה על השותפות כמונופול.
בנוסף, הוסכם על מכירת גז טבעי נוזלי (LNG) מהקידוח לקוריאה הדרומית (באמצעות חברת "דייהו") ולאירופה (באמצעות חברת "גזפרום").
בפברואר 2014 דווח על חתימת חוזה למכירת גז לחברת האשלג הערבית ולחברת ברומין הירדנית.
במרץ 2017 החלה אספקה לחברות אלו.
במרץ 2015 נחתם הסכם בין "תמר" לחברת דולפינוס המצרית למכירת גז טבעי למצרים בהיקף שלא יפחת מ-5 BCM במהלך שלוש השנים הראשונות להסכם.
בפברואר 2018 חתמו השותפות לאחזקות בתמר ובלווייתן על הסכמי ייצוא גז עם חברת דולפינוס המצרית, בהיקף של 15 מיליארד דולר למשך 10 שנים ולמכירה כוללת של כ-BCM 64 משני המאגרים.
ביוני 2025 נחתם הסכם בין ישראל לאז'רבייג'ן שבו ישראל תספק לאז'רבייג'ן 10 אחוז מסך הייצור הכללי של מאגר תמר.
תמניון קטום או אוקטהדרון קטום הוא פאון ארכימדי שפאותיו הן שמונה משושים משוכללים ושישה ריבועים.
לאוקטהדרון הקטום יש 24 קודקודים ו-36 מקצועות.
הפאון הדואלי לתמניון הקטום הוא הקובייה הקיסית.
את התמניון הקטום אפשר לבנות מתמניון משוכלל שאורך מקצועו 3a, על ידי קיטום שש פירמידות ריבועיות ישרות, שאורך המקצוע של כל אחת מהן הוא a, מן הקודקודים שלו.
לפי משפט פיתגורס נקבל שגובה כל פירמידה שנקטמה הוא:
נפח כל פירמידה שנקטמה הוא:
ולכן הנפח הכולל שמוּסר מהתמניון עקב הקיטום הוא: .
שטח הפנים A והנפח V של תמניון קטום שאורך מקצוע שלו הוא a הוא:
תֶּמֶס בועתי של העור , הנקראת גם כששת העור, היא מחלה תורשתית מולדת הגורמת לפריחה באזורים שונים בגוף ובמקרים קשים יותר, רוב צבע הגוף נהפך לגוון אפור.
למחלה זו לא נמצאה עדיין תרופה אך על מנת להקל על האדם החולה בה מומלץ לא להיחשף לשמש ולקחת כדורים מסוג גואיפנסין (Guaiphenesin).
מוכרים כיום יותר מ-300 וריאנטים קליניים המחולקים לשלוש קבוצות על פי גובה ההפרדה:
אפידרמוליזיס בולוזה אפידרמלית (Simplex, ידועה בשם "nonscaring") – אינה גורמת להצטלקויות.
השלפוחית גדולות, מלאות בנוזל שקוף והן אינן מותירת צלקות או פיגמנטציה.
מבחינה פתולוגית, קיימת הפרדה שלמה או חלקית של האפידרמיס וכך נוצרות השלפוחיות.
לעיתים יש התפרקות של הציפורניים, כאשר יכולות להיות צורות רחבות או מקומיות יותר.
הפגיעה היא באזור של התאים הבזאליים.
אפידרמוליזיס מסוג Junctional, או הצורה הקטלנית של אפידרמוליזיס – מופיעה כבר בלידה.
זוהי מחלה אוטוזומלית רצסיבית, אשר לרוב היא קשה וקטלנית, עם שלפוחיות בכל הגוף.
במקרים הקשים עלולות להיפגע גם רקמות אחרות, כגון מערכת העיכול.
קיימים מומים נוספים, למשל חוסר בציפורניים או בשיניים.
השינויים נובעים מפגמים בקשירת התאים לקרום הבסיס עצמו – הלוח הבסיסי (basal lamina).
אפידרמוליזיס דיסטרופית, או הצורה הדרמלית – יש הפרדה באזור בין ה-lamina densa לבין הדרמיס הפפילרי.
ההורשה היא אוטוזומלית, בחלקה רצסיבית ובחלקה דומיננטית.
אופייני לקבוצה זו היא העובדה שלאחר ריפוי, נותרות צלקות וזאת בניגוד לקבוצות הקודמות.
במקרים רבים, קיימים גם פיגור בגדילה ואנמיה קשה.
סימן נדיר, אך אופייני לצורה הרצסיבית, הוא איחוי העור שבין האצבעות.
כמו כן המחלה יכולה להביא לדיסטרופיה או אובדן של הציפורניים.
לשם קביעת האבחנה יש לבצע בדיקה במיקרוסקופ אלקטרוני וכן צביעה אימונוהיסטוכימית על מנת לבחון מה סוג הפגיעה.
יש להגן על הילדים החולים במחלה זו מפני טראומות מכניות חוזרות.
גם אמבטיות חמות עלולות לגרום להופעה של נגעים חדשים.
משלפוחיות גדולות נוהגים לשאוב את הנוזל עם מחט ומזרק, אולם אין לקלף את העור שעליהן.
האבחנה המוקדמת של מחלה זו חשובה, בין השאר כדי לתת ייעוץ גנטי.
שיטה ניסיונית כיום בפיתוח היא טיפול גנטי – לוקחים תאי עור של החולה ומגדלים למשטחי עור, מדביקים אותם ברטרו-וירוסים עם הגנים החסרים ובצורה כזו יוצרים משטח עור שמקורו בחולה אך הוא תקין גנטית – למעשה, לקלף את עור החולה הנגוע ולהשתיל עור מתוקן.
הטיפול פועל בבעלי חיים ועוד לא נוסה על בני אדם.
ביישוב דיר אל אסד יש ריכוז חריג של המחלה.
תמנראסת או תמנע'אסת , עיר נווה מדבר והבירה של מחוז תמנראסת שבאלג'יריה השוכנת על הרי אהגר.
העיר היא המרכז של שבטי הטוארג המתגוררים באלג'יריה.
היא שוכנת בגובה של 1320 מ' מעל פני הים.
תמנראסת הוקמה במקורה כעמדה צבאית לאבטחת דרכי הסחר שחצו את מדבר סהרה.
בהיותה שוכנת בלב המדבר, תועדו בה טמפרטורות של 47 מעלות צלזיוס.
היא שוכנת על נווה מדבר, שלמרות האקלים הקשה השורר באזור, גדלים בו הדרים, משמשים, תמרים, שקדים, דגנים, תירס ותאנים.
עם הטוארג הם המרכיב העיקרי של אוכלוסיית העיר.
תמנראסת היא יעד תיירותי בחודשים הקרים.
במוזיאון המקומי קיימת תצוגה על חייהם ותרבותם של הטוארג.
בעיר פועל נמל תעופה וכביש חוצה הסהרה עובר דרכה.
ב-1 בדצמבר 1916 נורה במכלול המגורים שלו בתמנראסת, הכומר שרל דה פוקו (Charles de Foucauld) על ידי שודדים.
בתקופת השלטון הצרפתי באלג'יריה נקראה העיר גם פורט לאפרין (Fort Laperrine), על שם הגנרל פרנסואה אנרי לאפרין (François-Henry Laperrine), ידידו של דה פוקו.
כיום העיר היא מעוז של ארגון אל-קאעידה במגרב האסלאמי.
הוועדה הצבאית המשותפת של ארבע הארצות השכנות (אלג'יריה, מאלי, ניז'ר ומאוריטניה) מתכנסת בתמנראסת לצורך תיאום פעולותיה בחבל הסאהל.
בשנת 2003 התרסקה בעיר טיסה 6289 של אייר אלג'יר.
4.3% מהאוכלוסייה הם בעלי השכלה על-תיכונית.
14.1% נוספים הם בעלי השכלה תיכונית.
שיעור יודעי קרוא וכתוב באוכלוסייה עומד על 69.8%, 78.4 בקרב הגברים ו-60.8% בקרב הנשים.
האקלים בתמנראסת הוא אקלים מדברי חם, עם קיץ חם מאוד וחורף מתון.
כמות המשקעים השנתית היא מזערית, למרות שלעיתים יורדים גשמים בסוף הקיץ מחלקו הצפוני של אזור ההתכנסות הבין-טרופי.
תמר "תמר'ל" ברגסון-זוננברג (נכתב גם תמריל, טעמערל, בערעקסון וברקסון; ?
– ג' באב תק"ץ, 23 ביולי 1830) הייתה אשת עסקים ונדבנית יהודייה, מגדולות הפטרונים של החסידות בפולין.
מעט ידוע בוודאות על נעוריה של תמר'ל: אביה היה אברהם רוזנקרנץ מאפאטשנא, שנזכר כעשיר ומלומד.
בגיל צעיר נישאה לסוחר ורשאי בשם יעקב יעקבסון, וילדה לו בן בשם צבי הירש.
בעלה נפטר עד מהרה, ובפברואר 1787 התחתנה בשנית עם דב בער (ברק, ברקה, ברקו) זוננברג בן העשרים-ושלוש, בנו של שמואל זביטקובר שהיה עשיר מאוד ומקורב לשלטונות.
אף המלך האחרון של האיחוד הפולני-ליטאי, סטניסלאב פוניאטובסקי, נכח בטקס.
מלבד בנה מנישואיה הקודמים, ילדה עוד חמישה צאצאים לברק: גבריאל, פערל מרים, יעקב, לייב (לאופולד) ומיכל יוסף.
היא החלה לסייע לבעלה בעסקיו עוד בימי חייו, ועברה לנהל את ההון הגדול שהוריש לה עם מותו ב-1822. תמר'ל סילקה את החובות שהותיר, ופתרה בהצלחה סכסוך משפטי שניהל בשנותיו האחרונות על הזיכיון הבלעדי לכרות ולשווק מלח.
ב-1827 קיבלה אישור מיוחד מהצאר לקנות אחוזה מהאציל יז'י דה הסה דרמשטדט; רק לשני יהודים נוספים בכל פולין הקונגרסאית, יוסף רדליך ויעקב אפשטיין, ניתנו זכויות כאלה.
הניהול הממשי היה מופקד בידי נוצרים מכח חוק.
ההיסטוריון אברהם חיים רובינשטיין העריך כי הייתה זו תמר'ל שהביאה את החסידות לביתו של ברק.
בני הזוג, שהיו אולי העשירים מבין יהודי פולין בימי חייהם, נודעו כגדולי פטרוניה ותמכו ברבים מצדיקיה.
גלן דיינר ציין כי אף שהתיאורים בספרות התנועה נוטים תדירות להגיוגרפיה, אין זה סביר כי יבקשו להאדיר יתר על המידה בחשיבותה של אישה, ועל כן ההתייחסויות התכופות אליה מעידות על גודל השפעתה.
ב-1807 הקימו ברק ותמר'ל את בית-המדרש והמניין החסידיים הראשונים בוורשה, ברובע פראגה, ויצחק שיפר סבר כי היא דחפה לכך את בעלה.
ברק והיא תמכו כספית בצדיקים רבים: תמר'ל העסיקה את רבי שמחה בונם מפשיסחה כסוכן מטעמה ביריד המסחר הגדול בלייפציג, ושכרה את רבי ישראל יצחק קאליש לנהל את אחד מנכסיה.
כשרבי שמחה בונם ירש את היהודי הקדוש, היא העניקה לו סכום גדול במתנה.
סיפורים דומים רבים אודותיה מופיעים בחיבורים חסידיים: נטען בין היתר שעם מות החוזה מלובלין ניסתה לשחד את הפרנסים כדי שיקברו אותו לצד ראש הישיבה שלום שכנא.
נכתב גם שרבי מנחם מנדל מקוצק ירק ארצה בבוז כשהוצעה לו עזרה כספית ממנה, שניתנה לרבים אחרים.
דיינר העריך כי הייתה מעורבת עמוקות מאחורי הקלעים של החסידות בפולין בימיה.
אין ראיות לכך שהשפיעה בצורה כלשהי על מהלכי החקירה הרשמית שערכו השלטונות אודות התנועה ב-1824, אך בנה יעקב היה גורם מכריע בהדיפת הטענות.
פעילותה הענפה למען החסידות הביאה לה הערכה רבה מן הצדיקים בפולין.
בין היתר, המגיד מקוז'ניץ סידר קידושין בחתונת בתה ב-1806 עם תלמידו רבי ישכר בער הורוביץ מוורשה, נכדו של רבי שמואל שמלקה הורוביץ.
החוזה מלובלין הורה לכנות אותה בתואר "רֶבּ" (במובן של "ר' יהודי") השמור לגבר.
רבי יצחק מאיר אלתר התבטא עליה: "כל מעשיו של בעלה, כאין וכאפס נגד מעשים טובים של אשתו המפורסמת בשמה הטוב הצדקת החסידה מרת תעמעריל עליה השלום".
יוסף פרל, בחיבורו הסאטירי נגד החסידות "מגלה טמירין" מ-1819, לעג לכך: תמר'ל עצמה ניסתה לדכא את הפצת הספר, והציעה שלושה זהובים תמורת כל עותק זמין.
כמו כן, נהגה ללבוש טלית קטן, כפי שנזכר בחיבור אודות "המראה יחזקאל": הילד יחזקאל פאנעט תמה בפני הרבנים כיצד יכולה אישה לשאת כלי גבר.
לפי עדויות אחרות, למדה גם תלמוד.
היא העניקה סכומים גדולים לצדקה לכל שכבות העם, ועל כך זכתה לשבחים גם ממתנגדים רבים.
ב-1818 תרמה 53,970 זהובים למוסדות הצדקה של קהילת ורשה, ועם מותה הורישה 300,000 לעזרה לעניים.
היא טמונה בבית הקברות היהודי בוורשה.
תמסורת או מִמְסָרָה היא מנגנון להמרת אנרגיה או העברת אנרגיה מנקודה אחת לאחרת, לרוב מדובר באנרגיה מכנית סיבובית.
השימוש הנפוץ בתמסורת הוא הפחתת מהירות סיבובית והגדלת מומנט במוצא ביחס למבוא.
לעיתים תמסורת משמשת ליצירת תנועה מתואמת, כמו במקרה של רצועת תזמון.
התמסורות הנפוצות יותר הן תמסורת גלגלי שיניים ותמסורת גלגלי רצועה, אך יש המתייחסים גם למתקני לחץ כמו בוכנות או מתקנים חשמליים כאמצעים להעברת או המרת אנרגיה מכנית.
לדוגמה, בחיבור בוכנה עם קוטר קטן לבוכנה עם קוטר גדול, תנועה קטנה בבוכנה הרחבה תביא לתנועה גדולה יותר בבוכנה הצרה (הספיקה זהה, הנפח שונה).
יחס תמסורת (ובשמו האחר יתרון מכני) מבטא את יחס ההמרה בין המומנט או המהירות בין המבוא למוצא (או ההנעה והעומס).
תמסורת פשוטה יכולה לכלול שלב אחד ותמסורות מורכבות יותר יכולות לכלול מספר שלבים.
במקרה של תמסורת מורכבת יש יחס תמסורת כללי לכל המנגנון והוא שילוב של יחסי התמסורת בכל השלבים-לרוב קל למצוא את יחס התמסורת אך לעיתים החישוב פחות פשוט, כמו במקרה של תמסורת פלנטרית.
לרוב, לתמסורת יש יחס תמסורת קבוע.
תמסורת בעלת יחס תמסורת משתנה נהוג לכנות בשם תיבת הילוכים והן נפוצות בעיקר בכלי רכב.
המונח האנגלי לתיבת הילוכים, Gearbox, לעיתים משמש כדי לתאר בפשטות את הקופסה בה נתון מנגנון גלגל שיניים.
תמנע נלסון-לוי (נולדה ב-7 ביולי 1994) היא ג'ודוקא ישראלית המתחרה בקטגוריית המשקל עד 57 ק"ג, אלופת אירופה (סופיה 2022) וזוכת מדליית ארד אירופית (קאזאן 2016, זאגרב 2024).
נלסון-לוי מחזיקה במדליית ארד מאולימפיאדת טוקיו 2020 כחלק מנבחרת ישראל בקטגוריית הנבחרות המעורבות.
נלסון-לוי היא בת להורים אמריקאים ציוניים שב-1985 עלו לישראל, שמואל ולורה, והתגוררו בשכונת קריית היובל שבירושלים.
את דרכה בספורט החלה בג'ו ג'יטסו ואמנויות לחימה משולבות, וכאשר הייתה בת 13 עברה לג'ודו והתאמנה במועדון מיטב ירושלים.
ב-10 באוקטובר 2015, נלסון-לוי זכתה במדליה המשמעותית הראשונה שלה בתחרות בינלאומית כאשר זכתה במדליית הארד בטורניר "European Open Lisbon".
ב-21 באפריל 2016, נלסון-לוי השתתפה לראשונה באליפות אירופה שנערכה בקאזאן שברוסיה.
בערב התחרות היא הייתה מדורגת במקום ה-83 בעולם וזכתה במדליית הארד בקטגוריית המשקל עד 57 ק"ג.
בקרב הראשון היא ניצחה את אנה בורווסקה הפולנייה, בשמינית הגמר ניצחה את הדוויג קרקש ההונגרית וברבע הגמר הפסידה באיפון לנורה דג'קובה מקוסובו ונשרה לקרבות בית הניחומים שם היא גברה ביוקו על ויולה ווכטר הגרמנייה ועלתה לקרב על מדליית הארד.
בקרב על המדליה נלסון-לוי פגשה את הלן רוסובו הצרפתייה, המדורגת שביעית בעולם.
היא השיגה ניקוד וזארי מהיר ועברה לריתוק, ממנו הצליחה הצרפתייה להתחמק אחרי יוקו בלבד.
בהתקפה שלאחר מכן נלסון-לוי השיגה וזארי נוסף ואיפון.
במרץ 2017, נלסון-לוי השתתפה בגראנד סלאם באקו וזכתה במדליית הארד לאחר שניצחה באיפון את סווארה נישנבייבה הקזחית בקרב על המדליה.
פחות מחודש לאחר מכן היא התחרתה בגראנד פרי אנטליה וזכתה במדליית הכסף.
ברבע הגמר התמודדה מול סאנובר סולטנובה האוזבקית וניצחה לאחר שביצעה נעילת בריח והכניעה את יריבתה.
בחצי הגמר ניצחה את בקי לייבסי הבריטית לאחר שהשיגה יוקו בניקוד זהב.
בגמר היא פגשה את נורה דג'קובה מקוסובו וכדקה לסיום הקרב ספגה ניקוד יוקו שהספיק ליריבתה לנצח.
באוקטובר 2017, היא התחרתה בגראנד פרי טשקנט וזכתה במדליית הכסף כאשר הגיעה עד לגמר בו הפסידה לאנה בורווסקה הפולנייה.
ב-9 במרץ 2018 היא זכתה לראשונה בטורניר מהסבב העולמי כאשר השיגה את מדליית הזהב בגראנד פרי אגאדיר שבמרוקו לאחר שניצחה בגמר את קיה קייזר הסלובנית בניקוד יוקו.
בסוף אותו חודש זכתה במדליית הארד בגראנד פרי טביליסי לאחר שניצחה את מרטינה לו ג'ודיצ'ה האיטלקייה בקרב על המדליה.
באליפות אירופה 2018 שנערכה בתל אביב, נלסון-לוי התחרתה בקטגוריית המשקל עד 57 ק"ג והודחה בסיבוב השני.
בסיבוב הראשון היא ניצחה בווזארי את ג'ובאנה רוגיץ' הסרבית ובסיבוב השני הפסידה לסברינה פילצמוזר האוסטרית לאחר ריתוק מוצלח של האוסטרית.
באוקטובר 2018, היא השתתפה בגראנד פרי קנקון והפסידה בשלב שמינית הגמר לקורינה קפריוריו הרומנייה אך דרך בית הניחומים הגיעה לקרב על מדליית הארד, שם ניצחה באיפון כחמישים שניות לסיום את סגנית אלופת העולם המכהנת נקודה סמיית' דייוויס הבריטית.
ב-27 באוקטובר, היא זכתה במדליית ארד בגראנד סלאם אבו דאבי לאחר שניצחה בקרב על המדליה את ליאן צ'ן-לינג מטאיוואן.
בגראנד פרי תל אביב 2019, נלסון-לוי זכתה במדליית הזהב.
היא התחילה בשלב שמינית הגמר בו ניצחה באיפון תוך דקה ושתי שניות את אטרי ליפרטליאני הגיאורגית.
ברבע הגמר היא ניצחה באיפון את איבלינה אילייבה הבולגרייה ובחצי הגמר היא ניצחה בווזארי את הלן רסובו הצרפתייה לאחר שהקרב נכנס לניקוד זהב.
בגמר נלסון-לוי התמודדה מול דאריה מזצקאיה הרוסייה וניצחה בניקוד וזארי.
ב-8 במרץ 2019, היא זכתה במדליית ארד בגראנד פרי מרקש לאחר שניצחה באיפון את אוטון פאביה הצרפתייה 16 שניות לסיום.
ביולי היא זכתה במדליית ארד בגראנד פרי מונטריאול.
בגראנד סלאם תל אביב 2021, נלסון-לוי זכתה במדליית הזהב.
היא התחילה בשלב שמינית הגמר בו גברה בווזארי על אוזלם יילדיז הטורקייה בזמן ניקוד זהב.
ברבע הגמר היא ניצחה באיפון את קאיה קייזר הסלובנית 50 שניות מפתיחת הקרב ובחצי הגמר היא ניצחה את אטרי ליפרטליאני הגיאורגית בשניות האחרונות של הקרב בזכות ניקוד וזארי.
בגמר נלסון-לוי פגשה את שרה ליאוני סיזיק הצרפתייה וניצחה באיפון 18 שניות מהפתיחה לאחר תרגיל מוצלח.
באולימפיאדת טוקיו 2020, נלסון-לוי זכתה במדליית ארד עם נבחרת ישראל בקטגוריית הנבחרות המעורבות.
בתחרות האישית בקטגוריית המשקל עד 57 ק"ג, נלסון-לוי סיימה במקום השביעי.
היא הגיעה לתחרות האולימפית מדורגת שביעית מבין המתחרות והחלה את דרכה בסיבוב השני בו ניצחה בעונשים את מאריצה פרישיץ' הסרבית לאחר יותר מעשר דקות של קרב ללא ניקוד.
ברבע הגמר היא הפסידה בווזארי לצוקאסה יושידה היפנית ונשרה לקרבות בית הניחומים שם הפסידה באיפון למדורגת 12, קאיה קייזר הסלובנית.
באליפות אירופה 2022 שנערכה בסופיה שבבולגריה, זכתה נלסון-לוי בתואר האירופי כאשר ניצחה בכל ארבעת קרבותיה.
היא החלה את התחרות בסיבוב השני, בו ניצחה באיפון את תיאה טופולובץ הקרואטית לאחר תרגיל בריח שגרם ליריבתה להיכנע.
ברבע הגמר היא ניצחה באיפון את ורה זמנובה הצ'כית לאחר 7 דקות של קרב ובחצי הגמר היא ניצחה בווזארי את פאולינה שטארקה הגרמנייה בתוך זמן ניקוד זהב.
בגמר התמודדה נלסון-לוי מול סגנית האלופה האולימפית המכהנת, שרה-לאוני סיסיק הצרפתייה, וניצחה בווזארי לאחר תרגיל אוצ'י-מטה מוצלח שהטיל את יריבתה על צידה.
בגרנד סלאם מונגוליה יוני 2022 זכתה במדליית ארד.
באליפות העולם 2022 שנערכה בטשקנט, זכתה נלסון-לוי במדליית ארד עם נבחרת ישראל בתחרות הקבוצתית לאחר ניצחונות על נבחרות אוזבקיסטן, דרום קוריאה והולנד.
בתחרות האישית בקטגוריית המשקל עד 57 ק"ג, סיימה במקום החמישי לאחר שהפסידה בקרב על מדליית הארד לג'סיקה קלימקייט הקנדית.
בשנת 2023 זכתה בשתי מדליות מתחרויות בסבב העולמי; בפברואר היא זכתה במדליית ארד בגראנד סלאם תל אביב 2023 כשניצחה בקרב על המדליה את רפאלה סילבה מברזיל.
בספטמבר היא זכתה במדליית ארד נוספת בגראנד סלאם באקו, דרך בית הניחומים, וניצחה בקרב על המדליה את הסרט בוזקורט מטורקיה.
באליפות אירופה 2024, היא זכתה במדליית ארד; המדליה השלישית שלה באליפויות אירופה.
לאחר שני ניצחונות בקרבות המוקדמים, הפסידה נלסון-לוי לדריה בילודיד האוקראינית ונשרה לקרבות בית הניחומים.
לאחר ניצחון באיפון על זאיה באלהאוס מגרמניה, היא עלתה לקרב על המדליה בו התמודדה מול פאולינה שטארקה, גם מגרמניה, וניצחה בווזארי בזמן ניקוד זהב.
נלסון-לוי לומדת לתואר ראשון בחינוך וחברה עם התמחות בספורט ב.
קאזאן 2016 בקטגוריית המשקל עד 57 ק"ג
סופיה 2022 בקטגוריית המשקל עד 57 ק"ג
תמסחן ראשתן (שם מדעי: Papilloculiceps longiceps) הוא מין של דג גרם טורף ממשפחת השטחראשיים והמין היחיד בסוגו.
תפוצתו במי האוקיינוס ההודי ממזרח אפריקה ודרום חצי האי ערב עד לים סוף עד לעומק 30 מטר, בעיקר ליד שוניות אלמוגים.
הוא היגר גם לים התיכון דרך תעלת סואץ.
אורכו של תמסחן ראשתן מגיע ל-70 סנטימטרים והוא בעל ראש שטוח ולסתות גדולות.
מבנה גופו שטוח ומותאם להסוואה על רקע החול והחצץ התת-מיימי.
הוא צייד אורב המחכה לדגים קטנים יותר, סרטנים וטרף דומה, אותו הוא תופס באמצעות פיו הרחב.
מבנה הפה הרחב שלו הדומה מעט לתנין (בלעז: תמסח) נתן לו את שמו.
תמנע הייתה פילגשו של אליפז, אמו של עמלק, ואחותו של לוטן בן שעיר החורי.
עמלק הוא אבי העם הראשון שנלחם בעם ישראל.
תמנע מצוינת כאחת מראשי משפחות אדום.
בדברי הימים נמנים תמנע ועמלק עם בני אליפז, ולכן יש מדרשים הסבורים שאליפז עבר על גילוי עריות ובא על אשת שעיר ומהם נולדה תמנע שאחר כך הפכה לפילגשו.
משמעות השם תמנע הוא 'חזקה'.
כאשר חכמים רצו לתת דוגמה לפסוק הנראה כמיותר הם הזכירו את הפסוק: "וְתִמְנַע הָיְתָה פִילֶגֶשׁ".
אמנם במדרש אמרו שהטעם שהפסוק הזכיר את שם האם, להשמיע שתמנע רצתה להצטרף למשפחתו של אברהם, וכך אומר המדרש:
בתלמוד מבואר שכאשר באה לאברהם וליצחק להתגייר סירבו לקבלה.
משכך, העדיפה להיות שפחה של צאצאי האבות.
מחמת סירוב אברהם ויצחק לגיירה, יצא ממנה עמלק שציער את ישראל: .
תמר (שם מדעי: Phoenix) הוא סוג של 14 מיני דקלים, סוג עצים זה מתפרס על פני האיים הקנריים במערב, על פני צפון ומרכז אפריקה, עד דרום מזרח ודרום מערב אירופה (כרתים וספרד), ובכל דרום אסיה, מטורקיה מזרחה לדרום סין ומלזיה.
בתי הגידול המגוונים של התמר כוללים ביצות, מדבריות וחופי ים של מנגרובים.
רוב מיני התמר מקורם באזורים צחיחים למחצה, והם נפוצים ליד מי תהום שמפלסם גבוה, נהרות או מעיינות.
תפוצת התמר הטבעית פחתה לאורך השנים.
מיני תמר היו נפוצים בעיקר במזרח התיכון, ועם גידול התמר המצוי, הגיע סוג העץ גם לארצות אחרות בעולם.
מקור השם העברי של העץ מיוחס לשורש ת.מ.ר, שמשמעותו גוֹבה (למשל, תמיר).
רבים מהמינים הגזעיים אינם יוצרים גבעולים מעל פני הקרקע במשך מספר שנים.
העלים העליונים, שאורכם 1–6 מ', חולקים מאפיין שכיח של קטעי עלים תחתונים העוברים מטמורפוזה לכדי קוצים ארוכים (אקנתופילים).
עצי התמר מתחלקים לזכרים ונקבות ומתרבים בעזרת אבק וחרקים.
הפרחים אינם בולטים, בצבע צהבהב-חום ורוחבם כסנטימטר, אך הם מקובצים על לוחות גדולים מרובי גוונים באורך 30–90 ס"מ.
לתפרחת צורת סירה, היוצרת אשכולות גדולים.
פרי התמר מתפתח מגרגר באורך 1–7 ס"מ.
צבעו צהוב עד חום אדום או סגול כהה עם הגעתו לבגרות, ובתוכו זרע מוארך יחיד בעל חריץ עמוק.
רוב התמרים צומחים בצל עצי יערות לאורך מדרונות, גבעות שבירים, מסלולים ונחלים בתנאים חמימים ולחים.
התמרים גדלים על מגוון רחב של קרקעות, שלעיתים קרובות משתרעות עד שולי יערות במחצבי דשא.
באזורים הטרופיים, רובם נמצאים מתחת לגובה 1250 מטר.
פרי התמר נאכל לח או יבש.
טעמו מתוק, צורתו מאורכת, והוא פופולרי בתרבות המזרח תיכונית.
הסירופ המופק מפרי התמר קרוי סילאן, המשמש מרכיב במגוון מאכלים וקינוחים.
בארצות ערב נהוג לטחון את זרע פרי התמר ולהכין ממנו תבלין.
איסוף הפירות מהעצים נקרא "גדיד תמרים".
להלן, רשימת חלקית של מיני תמרים:
+סוגי המיניםשם מדעישם נפוץתיאורPhoenix canariensisתמר קנרימין תמר אשר מוצאו באיים הקנריים ומשמש כעץ נוי.Phoenix dactyliferaתמר מצוימין התמר הנפוץ לאכילהJudean date palmתמר ממלכת יהודהזן אפשרי של תמר מצוי אשר היה נפוץ בעבר באזור יהודה.Phoenix roebeleniiדקל רוביליניPhoenix reclinataתמר נטוי
תמצית קנאביס או רכז קנאביס (נקרא גם תרכיז מריחואנה או תמצית מריחואנה) הוא מסה מרוכזת של טטרהידרוקנבינול (THC) ו/או קנאבידיול (CBD).
תרכיזי קנאביס מכילים רמות THC גבוהות במיוחד והם עד פי ארבעה חזקים יותר בתכולת THC בהשוואה למריחואנה בדרגה גבוהה שבדרך כלל כוללת כ-20% THC.
עד 2017, על פי הדיווחים, תרכיז מזוקק כלל תכולת THC של 99.58%.
ממיסים נדיפים כגון אתנול, בוטאן, פרופאן והקסאן משמשים לעיתים קרובות להכנת תמציות, מה שמוביל לסכנות אש והתפוצצות בסביבות בלתי מבוקרות.
מיצוי נוזלים סופר-קריטי באמצעות פחמן דו-חמצני מקל על חששות מאש ופיצוץ ומביא למוצר באיכות גבוהה.
תרכיזים המיוצרים על פי חוק למכירה קמעונאית במדינות חוקיות ארוזים לעיתים קרובות במכלים קטנים.
בקולורדו, האגף לאכיפת מריחואנה (MED) מסדיר כמעט כל היבט של תהליך זרע הקנביס למכירה.
ישנן תקנות כבדות על הכלים המחזיקים את התרכיז: הכלים חייבים להיות נעולים בפני ילדים, אטומים, ועליהם להכיל טקסט משפטי רב המזהיר את הצרכן מפני סיכוני הצריכה.
סוגים נפוצים של תרכיז קנאביס:
שמן אתרי של פרחי קנאביס
קוויאר (סלעי ירח) - תרמילי קנאביס שטבלו בתוכם או רוססו בשמן חשיש, ולאחר מכן הפכו לגבישי קנאביס.
תרכיז קנאביס המיוצר באופן מסורתי על ידי ייבוש צמח הקנאביס והכפת החומר הצמחי הנקבי המיובש על סדרת מסכים ולאחר מכן ניפוי, איסוף ולחיצה של החלקיקים.
בועת חשיש - חשיש מטוהר במים
תמצית טעם היא נוזל הממוצה מסוגי מזון שונים באופן שמוביל לריכוז גבוה של הטעם והריח של המזון שמוצה.
תמצית טעם מאפשרת להוסיף למאכלים טעמים בולטים מבלי להזדקק לכמויות גדולות מחומרי הטעם.
לתמציות יש טעם וריח דומיננטיים מאוד, ולכן השימוש בהן נעשה בכמויות קטנות.
שימוש הנרחב ביותר בתמציות טעם נעשה במשקאות קלים, לאחר מכן במגדנאות - בפרט בגלידות, ממתקים, מאפים, ג'לי ופודינג, ומסטיקים.
כן נעשה שימוש בתמציות בייצור סירופים, רטבים, מרינדות, משקאות חריפים ובשר מעובד.
רוב התמציות הטבעיות מתקבלות על ידי מיצוי השמן האתרי מחומר צמחי כגון פרח, פרי או שורש, או מצמחים שלמים באמצעות מגוון של טכניקות ושיטות, בהן:
חלק מתמציות הטעם הטבעיות ניתנות להכנה גם באמצעים ביתיים.
תמציות מלאכותיות משמשות בעיקר ליצירת טעמי פירות מרוכזים כמו בננה, דובדבן, אפרסק, אננס, פטל ותות.
התמציות מיוצרות על ידי שילוב של מגוון אסטרים עם שמנים מיוחדים.
הצבע מתקבל בדרך כלל על ידי שימוש בצבעי מאכל.
בין האסטרים המשמשים בדרך כלל הם אתיל אצטט ואתיל בוטיראט.
הרכיבים העיקריים בייצור תמצית בננה מלאכותית, אננס ותות הם אמיל אצטט ופנתיל בוטיראט.
תמצית וניל - ככל הנראה התמצית הנפוצה ביותר.
הוניל הוא חומר גלם יקר מאוד, והשימוש בתמצית הן מקצר את תהליך מיצוי הטעם והן חסכוני יחסית בעלויות.
קיימות תמציות וניל ברמות שונות של ריכוז ומחירן עולה ככל שעולה ריכוזן.
תמציות פרי - בננה, תות שדה.
תמצית וניל היא תמצית טעם בטעם וניל.
תמציות וניל משמשות בעיקר במזונות מתחום המגדנאות וגם בבשמים, קוסמטיקה ותרופות.
95% מהווניל הנצרך בארצות הברית מעובד לתמציות הנמכרות ליצרנים, לשימושים הללו.
המרכיב העיקרי של תמיסת תמצית הוניל הוא החומר הממס, אלכוהול אתילי מימי.
אך המרכיב העיקרי התורם את הארומה של הווניל בתמיסה הוא הוונילין, והמוצר הסופי תלוי באופי התרכובות, חומר הגלם לעיבוד ושיטת המיצוי.
תמציות וניל טבעיות מכילות יותר מ-250 תרכובות טעם, מתוכן הוונילין הוא העיקרי מבחינת הכמות בתרמיל.
הוונילין תורם לשליש מטעמו של הווניל, ותרכובות נדיפות ולא נדיפות אחרות תורמות את שני השלישים הנותרים.
התרכובות הנדיפות הן חומצות, אסטרים, אלכוהולים, אצטלים, פנולים, פחמימנים, קרבונילים וקבוצות כימיות נוספות.
התרכובות הלא נדיפות הן טאנינים, פוליפנולים וחומצות אמינו חופשיות השומרים על תרכובות הארומה לתקופות ארוכות יותר.
תמצית הווניל הטבעית מכילה גם מגוון של תרכובות פנילפרופנואיד המקנות את העדינות הייחודית לטעם הווניל הטבעי.
ונילין טבעי מופק בדרך כלל מתרמילים של פולי וניל שחור טחונים.
ניתן לייצר ונילין טהור בשיטות נוספות כמו סינתזה כימית וביולוגית.
רוב הוונילין מיוצר באופן סינתטי מתוצר פסולת של ייצור עיסת נייר מהחומר ליגנין.
כמות קטנה יותר (%10–20%) מיוצרת באופן סינתטי מגואיקול (2-מתוקסיפנול).
ונילין מיוצר מקודמנים זולים ונגישים יותר כגון ליגנין, יוג'ינול, איזויוג'ינול וחומצה פרולית.
בשיטות אלו מיוצר הוונילין בתגובות חמצון חיזור שונות וממוצה בזיקוק.
קיימות שיטות ביוטכנולוגיות אחרות לייצור 'דה נובו' (מחדש) של ונילין על ידי פטריות, חיידקים ותאי צמחים.
ונילין נמצא כפעיל נגד חיידקי קלקול מזון, שמרים ועובשים, ויש לו פוטנציאל ניכר לשימוש כחומר משמר במזון.
תמצית הווניל מופקת מתרמילי וניל קטנים ושבורים, שאינם ראויים להימכר שלמים.
דרך הפקה אחת, כאשר המקור הוא צמח הווניל עצמו, היא מיצוי של זרעי הווניל עם תערובת אתנול ומים תחת ואקום.
למיצוי יעיל יותר ניתן לכתוש את תרמילי הווניל ולמצות אותם למשך זמן ארוך יותר ובטמפרטורה גבוהה יותר.
צבע התמצית המתקבל תלוי במשך זמן המיצוי, איכות תרמילי הווניל והנוכחות של גליצרין לצורך עיכוב אידוי ושימור של טעמים בתמצית.
דרך נוספת להפקת תמצית מצמח הווניל היא שימוש באנזימים היכולים לפרק קשרים גליקוזידיים.
בדרך זו משתחרר הוונילין הכלוא במבנה הצלולוז ומופק בניצולת גבוהה יותר.
ניתן גם לייצר תמצית וניל באמצעים ביתיים, על ידי מיצוי תרמילי וניל לאורך זמן במשקאות חריפים בעלי תכולת אלכוהול גבוהה.
סוג המשקה המשמש למיצוי משפיע על טעם התמצית.
בשיטה זו ניתן לנצל תרמילי וניל לאחר שרוקנו מהגרגירים לצורך הכנת רוטב וניל, למשל.
כחומר טעם נעשה שימוש בתמציות וניל בגלידות, משקאות קלים, משקאות חמים, שוקולד, ממתקים, טבק, מוצרי מאפה וליקרים.
טעם הווניל מעצים טעמי קרמל, קפה ומוצרי חלב מסוימים.
הוספת טעם וניל למאכלים שונים תורמת למתיקותם ולכן תמצית הווניל משמשת להורדת כמות הסוכר במאכלים מתוקים.
ניתן להשתמש בוונילין כחומר נוגד חיידקים ברסקי פירות.
ונילין יכול לתפקד כנוגד חמצון במזונות בהם יש חומצות שומן רב-בלתי רוויות הרגישות יותר לחמצון.
בנוסף, משמשת תמצית וניל כמרכיב בבשמים.
לווניל תכונות רפואיות, ובין היתר נעשה שימוש בתמצית וניל לצורך הסדרת הווסת והורדה במשקל.
שימושים נוספים בוונילין וגלוקונילין במחקרים שונים כוללים עיכוב מוטגנזה בחיידקים, דיכוי עיוותים כרומוזומיאלים בעכברים, פעילות אנטי דלקתית ונטרול טוקסינים.
הוונילין הסינתטי זהה לוונילין הטבעי מבחינת מבנה כימי ומפחית את עלויות הייצור.
הוא זול וזמין לייצור בכל מקום ועל כן מספק את דרישות הצרכנים.
עם זאת, תמצית וניל המבוססת על ונילין סינתטי אינה מכילה את מלוא החומרים הארומטיים שקיימים בתמצית וניל טבעית, ולכן ריחה עשיר פחות והיא נחשבת פחות איכותית.
במדינות רבות קיימת אסדרה לפיה אין לסמן תמצית מוונילין סינתטי כ"תמצית וניל", אלא תמצית "בטעם וניל".
מתוך מעל 12,000 טון ונילין שמיוצרים מדי שנה, פחות מאחוז הם ונילין טבעי, וכל השאר מיוצרים באמצעות תהליכים כימיים.
לרוב, מעדיפים לקוחות טעמים שאינם סינתטיים, אך תמצית וניל טבעית יקרה פי 200 מהמקבילה הסינתטית.
במהלך המחצית השנייה של המאה ה-19 עלתה הדרישה לווניל והוא החל להופיע כחלק ממתכונים להכנת גלידות, שוקולדים ומשקאות ממותקים וביניהם קוקה-קולה.
בשל העלות הגבוהה של ייצור תמצית הווניל מהצמח עצמו, ולאחר שזוהה הוונילין – המרכיב הדומיננטי בטעם וארומת הווניל, בסוף המאה ה-19 מצאו מדענים דרכים להפקת הוונילין מהמקורות הזולים יותר..
על פי תקנות המזון והתרופות C.R.C., c.
870 מוצרי תמצית וניל אמורים להיות מעובדים או מיוצרים מפולי וניל מהסוגים Vanilla planifolia או Vanilla tahitensia.
ב-100 מ"ל של תמצית חייבת להיות כמות של חומרים מסיסים הפרופורציונלית לכמות הזמינה בווניל הטבעי.
אם פולי הווניל מכילים פחות מ-25% תכולת מים, תמצית הווניל חייבת להכיל לפחות 10 גרם פולי וניל.
ביותר מ-25% תכולת מים, תמצית הווניל חייבת להכיל לפחות 7.5 גרם פולי וניל.
הקוד האמריקאי לתקנות פדרליות עבור וניל מגדיר מוצרי וניל מסחריים.
על פי תקנות מנהל המזון והתרופות האמריקאי, תמצית וניל היא תמיסה שבה מומסים מרכיבי המיצוי של פולי הווניל באלכוהול אתילי מימי.
תכולת האלכוהול האתילי בתמצית לא תהיה פחות מ-35% כוהל בנפח.
פולי וניל מוגדרים ככאלה שיובשו ומוצו מהזנים Vanilla planifolia Andrews ו-Vanilla tahitensis Moore והם בלבד מותרים למטרת מזון.
יחידה של מרכיב וניל היא 13.35 אונקיות או 283.85 גרם והיא תכיל לא יותר מ-25% לחות לגלון מתמצית מוגמרת.
משקל הפולים לייצור כל ליטר של תמצית וניל יכול להשתנות, בהתאם לתכולת הלחות של הפולים.
תמצית , בישראל ידוע גם בשם התרמית, הוא סרט קומדיה אמריקאי משנת 2009 שנכתב ובוים על ידי מייק ג'אדג'.
בסרט מככבים ג'ייסון בייטמן, מילה קוניס, קריסטן ויג ובן אפלק, כשלצידם מופיעים ג'יי קיי סימונס, קליפטון קולינס ודסטין מיליגן.
הסרט, שנאמר שישמש כיצירה הנלווית לסרטו של ג'אדג' "מהומה במשרד", קיבל באופן כללי ביקורות חיוביות מהמבקרים והכניס 10.8 מיליון דולר ברחבי העולם מול תקציב של 8 מיליון דולר.
ג'ואל ריינולדס הוא הבעלים והמייסד של חברת תמציות טעם וריח.
למרות שהעסק שלו די משגשג, נישואיו חסרי תשוקה.
גם שכנו המעצבן, ניית'ן, נוהג מדי יום לעצור אותו בחזרתו מהעבודה ולהטרידו במגוון שאלות ודברי סרק.
יום אחד, סדרה של תקלות מתרחשות במפעל התמציות, וכתוצאה מכך אחת העובדים, סטפ, מאבד אשך.
סינדי, נוכלת המבצעת תרגילי עוקץ, קוראת ידיעה על התאונה שהתרחשה במפעל.
בכוונה לזכות בכספי הפיצוי שסטפ אמור לקבל, סינדי מחליטה ללכת להתקבל לעבודה במפעל, תוך כדי שהיא מתמרנת את ג'ואל לתת לה מידע נוסף אודות סטפ.
במקביל היא גם מתחילה בסדרה של גניבות קטנות מעמיתיה לעבודה, שמאשימים זה את זה במעשי הגניבה.
למרות שסטפ מחליט בתחילה לא לתבוע את החברה, הוא משנה את דעתו לאחר פגישתו עם סינדי.
בהשפעתה של סינדי, סטפ שוכר את עורך הדין ג'ו אדלר.
ג'ואל, טועה במניפולציות של סינדי בתור משיכה טבעית אליו, משועשע מהרעיון של רומן איתה; עם זאת, הוא עדיין אוהב את אשתו סוזי, ורוצה להימנע מפעולות שישאירו אותו עם חרטות.
בזמן שהוא מבקר את חברו דין וממשתף אותו במצבו, דין מציע לג'ואל לשכור ג'יגולו שיפתה את אשתו, כך שג'ואל יוכל לנהל רומן "נקמה" ללא רגשות אשם.
ג'ואל תחילה נרתע מהרעיון; אך לאחר שכושר השיפוט שלו נפגע עקב בליעת טבלית קטמין שדין מביא לו בטעות במקום קסנקס, ג'ואל מסכים.
החברים שוכרים את בראד כדי לפתות את סוזי, תוך שהוא מתחזה למנקה הבריכה.
למחרת בבוקר, ג'ואל מתפכח, נזכר מה עשה ומנסה למנוע מבראד ללכת לביתו; עד אז, בראד וסוזי כבר פתחו ברומן.
בראד מתאהב בסוזי ורוצה לברוח איתה.
לאחר עישון מריחואנה עם דין וחברו וילי, ג'ואל מנסה להתקשר לסינדי, אך עד מהרה מבין שהוא מתקשר למספר של וילי.
בדיוק אז, סינדי נכנסת לדירה.
וילי, כשגילה על כוונותיו של ג'ואל, חובט בפניו.
ג'ואל נפגש עם אדלר ומקורביו כדי לדון בתנאי ההסדר עבור סטפ.
העובדים, שמאמינים כי הפגישה עוסקת ברכישת המפעל על ידי ג'נרל מילס, מארגנים שביתה.
מתוסכל מסגנון המשא ומתן הבלתי מתפשר של אדלר ומחוסר הכבוד הגובר מצד עובדיו, ג'ואל יוצא בסערת רגשות מהמפעל ונוסע הביתה - שם סוזי מודה בפניו על הרומן שלה עם בראד.
ג'ואל חושף בפניה שהוא שכר את בראד לעשות את זה, ולאחר ויכוח עם אשתו והטרדה נוספת מצידו של ניית'ן, הוא עוזב את הבית.
ג'ואל עובר למוטל, שם הוא מבחין בסינדי, שוהה בחדר אחר.
כשהוא דופק על דלת חדרה והיא מכניסה אותו פנימה, ג'ואל מבחין בארנק שנגנב מאחת עובדות המפעל, יחד עם חפצים גנובים נוספים, ומבין שסינדי היא לא רק גנבת, אלא גם עומדת מאחורי הרבה מהבעיות של החברה.
ג'ואל מאיים להתקשר למשטרה, אך מתרכך כאשר סינדי פורצת בבכי.
סינדי מבטיחה לדבר עם סטפ ולגרום לו לבטל את התביעה.
בסופו של דבר, השניים מבלים את הלילה יחד.
למחרת בבוקר, סינדי נעלמת, אך משאירה את החפצים הגנובים מאחור.
סטפ נפגש עם ג'ואל במפעל, שם הוא מציע לוותר על התביעה אם ג'ואל ימנה אותו למנהל קומת הייצור.
בינתיים, ניית'ן עוצר ליד ביתו של ג'ואל, גורם לסוזי לאבד את העשתונות עד שלבסוף היא מספרת לו מה היא וג'ואל באמת חושבים עליו.
בדיוק כשהיא מסיימת את נאום התוכחה שלה, ניית'ן מתמוטט ומת; מרגישה אשמה, סוזי משתתפת בהלוויה, שם היא נתקלת בג'ואל.
לאחר רגע מביך, השניים מסכימים לחלוק טרמפ הביתה.
סצנה שאחרי הכתוביות מגלה שסינדי גנבה את מכונית היוקרה של אדלר, והותירה לו את הטנדר המיושן של סטפ במקום.
שחקניםדמויותאודותג'ייסון בייטמןג'ואל ריינולדסמנהל מפעל לתמציותבן אפלקדין סליידחברו של ג'ואל ומוזגקריסטן ויגסוזי ריינולדסאשתו של ג'ואלמילה קוניססינדינוכלת ערמומיתג'יי קיי סימונסבריאן הגינסשותפו של ג'ואלקליפטון קולינסדון "סטפ" וילקינסוןעובד במפעל של ג'ואלדסטין מיליגןבראד צ'אבסג'יגולו הנשכר על ידי ג'ואלדייוויד קוצ'נרניית'ןשכנם המטריד של ג'ואל וסוזיבת' גרנטמאריעובדים במפעל של ג'ואלטי.
מילררורימאט שולץוילייזיז של סינדיג'ין סימונסג'ו אדלרעורך דינו של סטפברנט בריסקופילהאל ספרקסמוכרים בחנות הגיטרותניק ת'וןטום וירטיוקונה בחנות הגיטרותג'ני אוהרהג'ניהמזכירה של ג'ואלמייק ג'אדג'ג'יםעובד במפעל של ג'ואל (ללא קרדיט)
שלב הצילומים החל ב-25 באוגוסט 2008 בלוס אנג'לס.
זמן קצר לאחר שסיים את "מהומה במשרד" (1999), הבמאי מייק ג'אדג' כבר היה כ-40 עמודים בתסריט הבא שלו, המתרחש במפעל לתמציות, כאשר הוא שוכנע על ידי הצוות הייצוגי שלו שהוא צריך לגנוז את הרעיון ולהתרכז במשהו יותר מסחרי.
"הרעיון היחיד שהיה לי שמישהו התעניין בו היה מה שהפך להיות בסופו של דבר 'אידיוקרטיה: הטמטום שולט'", אמר ג'אדג'.
במהלך השנים הבאות הוא מיקד את המרץ שלו בפיתוח "אידיוקרטיה: הטמטום שולט".
אבל שנים מאוחר יותר, עם יציאת הסרט לאקרנים ב-2006, הקהל החליט ש"מהומה במשרד" הרשים אותם מאוד והם היו מוכנים לראות את ג'אדג' חוזר להומור בנושא מקומות עבודה; וכך התסריט ל"תמצית" התחיל לרקום עור וגידים.
בשאיפה לשמור על הסרט מתחת לרדאר של מערכת האולפנים, ג'אדג' ומפיקיו הקימו חברת הפקות, Ternion Productions, וסידרו מימון פרטי - תוך שיתוף פעולה עם מירמקס להפצה מקומית של הסרט.
ג'אדג' הסתמך במידה רבה על הידע האישי שלו בעולם התעשייתי כדי להביא את הסיפור לחיים.
"אני למעשה עבדתי קצת במפעל בעצמי", ציין הבמאי.
"אני מקווה לכתוב דברים שניתן לזהות אותם כארכיטיפים של העולם הזה".
מתוך שמירה על קו בסיס המציאות הזה, הסרט צולם במפעל פעיל, במקרה זה מפעל לבקבוקי מים דרומית ללוס אנג'לס.
ג'אדג' לקח את האותנטיות צעד אחד קדימה על ידי שימוש בעובדי המפעל כניצבים ברקע הסצנות.
"האנשים האלה ממש פעלו, עושים קצת מלאכת ביקבוק בזמן שצילמנו.
היו שם אנשים שעבדו על מכונות שהיו כל כך רועשות שהם לא יכלו לשמוע אף אחד קורא 'אקשן' או 'קאט'.
הם פשוט עשו את העבודה שלהם".
צילום על סט המפעל הוביל את ג'אדג' לכמה התגלויות על מה שגרם לסיפור להדהד עבורו: "'מהומה במשרד' סופר מנקודת מבטם של העובדים המסתכלים על ההנהלה כ'האנשים הרעים'.
ואילו זה מסופר מנקודת מבט של בעל המקום והעובדים הם קוץ בישבן בשבילו.
אני חושב שחלק מזה נוצר בהשראת נקודה מסוימת בחיי שפתאום היו לי מספר גדול של אנשים העובדים עבורי והבנתי שאי אפשר להיות 'הבוס המגניב'.
אז זו ההתייחסות היותר סימפתית שלי אודות הבוס".
הסרט יצא לאקרנים ב-4 בספטמבר 2009 בארצות הברית.
לקראת הפצת הסרט בבתי הקולנוע יצא בן אפלק למסע קידום מכירות בערים שונות, החל בונקובר, וושינגטון, ב-20 באוגוסט 2009, וכלה בלוס אנג'לס ב-14 בספטמבר 2009.
במאמץ לקדם את הסרט, במאי הסרט, מייק ג'אדג', פרסם סרטון פרסומי בו הופיעו דמויותיו ביוויס ובאטהד אשר מסכמים ומבקרים את האירועים המתוארים בסרט.
הסרט הופץ ב-DVD ובבלו-ריי ב-22 בדצמבר 2009.
הסרט הרוויח 4.3 מיליון דולר במהלך סוף שבוע הפתיחה שלו ו-7.1 מיליון דולר בשבוע הראשון ליציאתו, עם רווח עולמי של 10.8 מיליון דולר, מול תקציב הפקה של 8 מיליון דולר.
באתר הביקורות Rotten Tomatoes יש לסרט דירוג חיובי של 62% על סמך 189 ביקורות, עם דירוג ממוצע של 5.90/10. ב-Metacritic לסרט יש ציון ממוצע משוקלל של 61 מתוך 100, מבוסס על 33 מבקרים, דבר המצביע על "ביקורות חיוביות בדרך כלל".
דן זק מוושינגטון פוסט, כינה את הסרט "הקומדיה האמריקאית המאכזבת ביותר של העשור".
בקצה השני של הספקטרום, מייקל פיליפס, משיקגו טריביון, כינה אותו "הקומדיה האמריקאית הכי מצחיקה של הקיץ".
תמסורת שמש וירח היא מנגנון מכני להמרת תנועה קווית הלוך ושוב לתנועה סיבובית ולהפך.
ראשית השימוש בה במנועי קיטור משלהי המאה ה-18 הקרויים "מנועי קורה רוטטיביים" (rotative beam engines) .
במנועים אלה הפכה התנועה הקווית של בוכנת הקיטור לתנועה סיבובית של מכונה; במנועי הקורה הרגילים , לעומת זאת, הניעה בוכנת הקיטור בוכנת משאבת מים, שגם היא נעה בתנועה קווית, ועל כן שימושם היה מוגבל ואף נקראו "מנועי שאיבה" (pumping engines).
את המנגנון המציא מהנדס המכונות הסקוטי ויליאם מֶרְדוֹךְ, שעבד בחברת בולטון אנד ואט, אך הפטנט נרשם על שמו של ג'יימס ואט ב-25 באוקטובר 1781. שיקולים כספיים הם שדחפו להמצאה זו.
באותה תקופה השתמשו כבר במנגנון הארכובה וגלגל התנופה שהמציא ג'יימס פיקארד ב-1780, אך בולטון אנד ואט חיפשו פתרון אחר כדי לא לשלם תגמולים לבעל הפטנט.
כשפקע תוקפו של הפטנט ב-1794, זנחו בולטון אנד ואט את תמסורת גלגלי השמש והירח והתקינו במנועים שייצרו את המנגנון הפשוט והיעיל יותר של פיקארד.
לשני גלגלי השיניים של התמסורת מספר שיניים זהה.
גלגל השיניים המניע מחובר לקצה הטלטל והוא קבוע למקומו, כלומר אינו מסתובב סביב צירו.
גלגל השיניים המוּנָע מחובר לקצה גל הארכובה ומסובב אותו.
המנגנון מאפשר כמובן גם פעולה הפוכה, כלומר המרת תנועה סיבובית לתנועה קווית הלוך ושוב, אז מתחלפים שני גלגלי השיניים בתפקידיהם.
תמצית טוקאי (בהונגרית: Tokaji esszencia), המכונה גם פשוט תמצית, תמצית טבע, צוף, עשויה מגרגרים שהופכים לאסו (בהונגרית: Aszú) (ריקבון אציל) והגדלים באזור הסגור של אזור היין חבל טוקאי ומקבלים את הריקבון האציל עקב הפטריה Botrytis cinerea שמשחירים בחלק העליון ונבצרים בנפרד, אחד אחד.
היין נעשה ללא כבישה, הענבים לוחצים זה את זה תחת משקלם וכך יוצא מהם המיץ שיוצר צוף סמיך.
לאחר תסיסה מינימלית זו, שנמשכת גם שנים, היין הופך ליין טוקאי מיוחד.
הוא עשיר במינרלים, בסוכר ובניחוחות ובטעמים המיוחדים האופייניים לגרגר ענבי אסו.
הוא מיושן בחביות עץ קטנות ובבקבוקי זכוכית.
הוא מכיל לפחות 180 גרם לליטר סוכר טבעי ו-45 גרם לליטר של תמצית ללא סוכר.
הודות לתכולת הסוכר הגבוהה שלו, תהיה לו אחוז אלכוהול של 6-2% בלבד גם לאחר מספר שנים של תסיסה איטית מאוד.
מאחר שאיכותו חשובה מאוד, הוא אינו מיוצר מדי שנה, אלא רק במיטב הבצירים של האסו, ולכן הוא נקרא גם מלך היינות.
רק 1.5-1 ליטר תמצית אסו יתקבלו מפוטון אחד (פוטון הוא סל לבציר ענבים בעל מידות קבועות של 28–30 ליטר) של ענבי אסו.
היין מוגש בדרך כלל בכוס יין לקינוח בטמפרטורה של 14–16 מעלות צלזיוס.
בחלק מהמסעדות הוא מוגש בכפית קריסטל.
בין התמציות, גם התמצית ששמה "שביט אסו".
היא מיוחדת ביותר, והוכנה מענבים שנבצרו ב-1811, השנה שבה הופיע השביט האלי.
תמצית זו נמכרת (ככל הנראה) בסכום נכבד במכירות הפומביות של כריסטי'ס.
אין לבלבל את תמצית טוקאי עם תמצית אסו (aszúessence), שכיום כבר לא מסווג כיין אסו, והכוונה הייתה ליין אסו עם תכולה של יותר מ-6 פוטונים (סלי ענבים בנפח יין).
הדמיון הזה בשם עורר הרבה אי הבנות.
על פי חוק היין בהונגריה, מאז בציר 2008, לא ניתן עוד להשתמש בשם תמצית אסו (aszúessencia).
תמר גוז'נסקי (נולדה ב-3 באוקטובר 1940) היא פוליטיקאית ישראלית שכיהנה כחברת הכנסת מטעם סיעת חד"ש.
גוז'נסקי קומוניסטית בהשקפת עולמה ובפעילותה כמחוקקת.